ทำไม Tesla เลือกที่จะขายรถด้วยตัวเอง โดยไม่ผ่านดีลเลอร์
ทำไม Tesla ถึงไม่ขายผ่านตัวแทนจำหน่ายเหมือนแบรนด์อื่นที่เราคุ้นเคย  แล้วหาก Tesla เข้ามาทำธุรกิจในไทย เราจะซื้อรถยนต์ Tesla กันอย่างไร ? ลงทุนแมนจะเล่าให้ฟัง
7 มิ.ย. 2565

ทำไม Tesla เลือกที่จะขายรถด้วยตัวเอง โดยไม่ผ่านดีลเลอร์ /โดย ลงทุนแมน
รู้หรือไม่ว่าเราสามารถซื้อรถยนต์ Tesla ผ่านเว็บไซต์ของบริษัท ไม่ต่างจากการช็อปปิงออนไลน์ ที่ประเทศสหรัฐอเมริกา
นอกจากนี้ Tesla เองก็เป็นธุรกิจรถยนต์ที่ไม่มีดีลเลอร์ หรือตัวแทนจำหน่าย 
โดยดำเนินการทุกขั้นตอนตั้งแต่ขาย ส่งมอบรถ ไปจนถึงการซ่อมบำรุง 
ผ่านโชว์รูม และศูนย์บริการของตัวเอง
ทำไม Tesla ถึงไม่ขายผ่านตัวแทนจำหน่ายเหมือนแบรนด์อื่นที่เราคุ้นเคย 
แล้วหาก Tesla เข้ามาทำธุรกิจในไทย
เราจะซื้อรถยนต์ Tesla กันอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ส่วนใหญ่เรามักจะคุ้นเคยกับการซื้อรถยนต์ผ่านตัวแทนจำหน่ายหรือดีลเลอร์ ซึ่งกระจายอยู่ในแต่ละพื้นที่
แต่สำหรับการซื้อรถยนต์ Tesla ในประเทศสหรัฐอเมริกานั้น จะเป็นการสั่งซื้อผ่านเว็บไซต์ 
เหมือนกับการสั่งซื้อสินค้าออนไลน์ทั่วไป เพราะบริษัทไม่มีการให้สิทธิ์แก่ดีลเลอร์รายใดเลยแม้แต่รายเดียว
ถึงแม้ว่าในบางรัฐจะมีโชว์รูมของ Tesla อยู่บ้าง 
ที่สามารถขายรถได้ตามปกติ เหมือนดีลเลอร์รถยนต์แบรนด์อื่น 
แต่สำหรับรัฐที่ไม่อนุญาตให้ขายได้โดยตรง ก็จะมีโชว์รูม หรือที่เรียกว่า “แกลเลอรี” 
โดยมีเป้าหมายเพื่อให้คำปรึกษา ให้ทดลองขับ และเป็นจุดรับรถเท่านั้น
หลายคนอาจจะสงสัยว่าแล้วถ้ารถเสีย จะซ่อมอย่างไร ?
สำหรับการซ่อมบำรุง Tesla ก็มีการก่อตั้งศูนย์บริการเป็นของตัวเอง และหน่วยบริการเคลื่อนที่
ทั้งที่ในความเป็นจริงนั้น หน้าที่เหล่านี้เป็นของศูนย์บริการที่ดำเนินงานโดยดีลเลอร์
หาก Tesla เข้ามาทำธุรกิจในไทย ก็เป็นไปได้สูงว่าจะใช้โมเดลธุรกิจแบบเดียวกัน
ในความเป็นจริงแล้ว ข้อกฎหมายของรัฐส่วนใหญ่ในสหรัฐอเมริกามีการห้ามผู้ผลิตขายรถให้กับลูกค้าโดยตรงผ่านโชว์รูมของตัวเอง แต่ต้องขายผ่านดีลเลอร์เท่านั้น
โดยกฎหมายข้อนี้ มีขึ้นเพื่อคุ้มครองบรรดาดีลเลอร์รถยนต์ ไม่ให้ถูกค่ายรถยนต์ที่มีทุนหนากว่าเอาเปรียบ และอาจจะเกิดการแข่งขันที่ไม่เท่าเทียมกันในตลาด
แต่ Tesla ชัดเจนว่าจะทำเองทั้งหมด 
สะท้อนให้เห็นจากโรงงานของ Tesla ในรัฐเท็กซัสเอง 
ที่ยังต้องเลี่ยงข้อกฎหมาย ด้วยการนำรถที่ผลิตออกนอกเขต 
ก่อนที่จะส่งกลับมาให้กับศูนย์บริการในรัฐ และส่งมอบให้กับลูกค้าที่สั่งซื้อออนไลน์
เสมือนว่าสินค้าถูกนำเข้ามาจากนอกรัฐ โดยไม่ได้ขายให้กับลูกค้าโดยตรงจากผู้ผลิตภายในรัฐ และลูกค้าเพียงเข้ามารับสินค้าที่ศูนย์บริการเท่านั้น
อย่างไรก็ตาม เมื่อดูจากข้อเท็จจริงแล้ว แบรนด์รถยนต์อื่น ๆ ก็ยังสามารถทำกำไรได้มหาศาลแม้ต้องขายผ่านดีลเลอร์
แต่สำหรับ Tesla ที่เป็นรถยนต์ไฟฟ้าทุกโมเดล ถือเป็นข้อยกเว้น และต้องเลือกเส้นทางที่ต่างออกไป
แล้วทำไม Tesla ถึงตัดสินใจขายรถยนต์ด้วยตัวเอง ?
- เนื่องจากรถยนต์ไฟฟ้าของ Tesla นั้น มีเทคโนโลยีหลายด้านที่แตกต่างจากรถเครื่องยนต์สันดาปแบบเดิม ทำให้ความชำนาญ และโครงสร้างในการบริหารจัดการแบบเดิมของดีลเลอร์ อาจจะไม่เหมาะสมกับ Tesla
รู้หรือไม่ว่า ในการขายรถยนต์ทั่วไป กำไรส่วนใหญ่ของดีลเลอร์ไม่ได้มาจากส่วนต่างของราคาขาย 
แต่มาจากค่าบริการในการบำรุงรักษา ไม่ว่าจะเป็นการซ่อม เมื่อเกิดความเสียหาย หรือการตรวจเช็กระยะ
แต่รถยนต์ไฟฟ้ามีข้อแตกต่าง เนื่องจากการสั่นสะเทือนของมอเตอร์รถไฟฟ้า มีน้อยกว่ารถเครื่องยนต์สันดาปทั่วไป อีกทั้งส่วนประกอบของมอเตอร์ ก็มีจำนวนชิ้นน้อยกว่ามาก ทำให้มีการสึกกร่อนน้อยกว่า
รวมถึงความต้องการในการบำรุงรักษาของรถยนต์ไฟฟ้าที่น้อยกว่า เช่น รถยนต์ไฟฟ้าไม่ต้องเปลี่ยนน้ำมันเครื่อง ในขณะที่รถเครื่องยนต์สันดาปต้องเปลี่ยนปีละ 1-2 ครั้ง
- ผู้ที่เป็นเจ้าของรถยนต์ไฟฟ้า Tesla จะได้รับการอัปเดตซอฟต์แวร์รุ่นใหม่อัตโนมัติ โดยไม่จำเป็นต้องซื้อรถรุ่นใหม่ ต่างจากค่ายรถยนต์แบบเดิมที่เทคโนโลยีใหม่ ๆ จะมีให้เฉพาะรถรุ่นใหม่ที่เปิดตัวในแต่ละปี
จากความแตกต่างในหลายด้านระหว่างรถยนต์ไฟฟ้า และรถเครื่องยนต์สันดาป ซึ่งส่งผลต่อความสามารถในการทำกำไรของดีลเลอร์ที่อาจลดลง จึงทำให้เกิดความขัดแย้งขึ้น หากต้องขายรถทั้งสองแบบในที่เดียวกัน
พูดง่าย ๆ คือ มีความเป็นไปได้ที่ดีลเลอร์จะเชียร์ขายรถเครื่องยนต์สันดาป มากกว่ารถยนต์ไฟฟ้าของ Tesla เพราะสามารถทำกำไรได้มากกว่า จากทั้งค่าบริการในการบำรุงรักษา หรือการเชียร์ให้เปลี่ยนรถรุ่นใหม่
- รถยนต์ไฟฟ้าของ Tesla ยังถือเป็นเทคโนโลยีใหม่ ซึ่งยังต้องมีการปรับปรุงและพัฒนาอย่างต่อเนื่อง
จากการที่ Tesla ไม่มีดีลเลอร์ในระบบการขาย และทำแกลเลอรี หรือศูนย์บริการด้วยตัวเอง ก็จะทำให้บริษัทสามารถเก็บข้อมูลจากลูกค้า เพื่อนำมาใช้ในการพัฒนาสินค้าของบริษัทได้มากกว่า และแม่นยำกว่าการขายผ่านดีลเลอร์
อย่างไรก็ตาม ความสำเร็จของโมเดลการขายโดยตรงด้วยตัวเองของ Tesla ยังถูกผลักดันจาก 2 ปัจจัย คือ
- ความต้องการจากลูกค้าที่มีอยู่มาก จนสินค้าขาดตลาด และส่งมอบรถไม่ทัน Tesla จึงไม่จำเป็นที่จะต้องพึ่งพายอดขาย หรือการสต็อกสินค้าจากดีลเลอร์
- Tesla เกิดขึ้นในยุคของโลกอินเทอร์เน็ต ทำให้ผู้บริโภคคุ้นเคยกับการค้นหาข้อมูล และซื้อสินค้าผ่านระบบออนไลน์อยู่ก่อนแล้ว จึงไม่จำเป็นที่จะต้องพึ่งพาศูนย์บริการของดีลเลอร์ ที่เน้นพนักงานขายเป็นหลัก
ซึ่งสำหรับประเทศไทยนั้น
การที่ Tesla ได้เข้ามาจดทะเบียนในฐานะตัวแทนจำหน่ายรถยนต์
บริษัทสามารถทำได้ทั้ง 2 ทางคือ จะจำหน่ายผ่านดีลเลอร์เหมือนแบรนด์อื่น หรือจะขายด้วยตัวเองเหมือนอย่างในสหรัฐอเมริกาก็ได้
แต่จากโมเดลที่ Tesla ทำธุรกิจมาโดยตลอด ก็มีความเป็นไปได้สูงว่า Tesla จะเลือกทางที่ 2
คือ บริษัท Tesla จะเป็นผู้ขายรถยนต์ด้วยตัวเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-